# Krismas

| Krismas Natal كريسمس/ناتل‎ |
| --- |
| Diraikan oleh/di | Kristian Ramai bukan Kristian |
| Warna liturgi | putih |
| Jenis | Kristian, kebudayaan |
| Kepentingan | Keputeraan Jesus Dari Nazareth |
| Upacara | Dakwah agama, pemberian hadiah, perjumpaan keluarga, hiasan pokok |
| Tarikh | **25 Disember** (*Kristian Barat*) **6 Januari** (*Gereja Hawariun Armenia*) **7 Januari** (kebanyakan *Gereja Ortodoks Timur*) |
| Berkaitan dengan | Anunsiasi, Inkarnasi, Advent, Epifani, Solstis musim sejuk |

**Hari Krismas** (Jawi: ‏هاري کريسمس‎‎) atau **Hari Natal** (Jawi: ‏هاري ناتل‎‎) ialah perayaan terbesar untuk penganut agama Kristian disambut setiap tahun memperingati kelahiran Yesus dari Nazareth, pengasas ajaran Kristian. Menurut Kitab Bible Perjanjian Baru, Yesus dilahirkan oleh Maria di Yerusalem. Penganut Kristian mempercayai bahawa kelahiran Yesus ini menepati ramalan-ramalan agama Yahudi mengenai kedatangan seorang penyelamat (Messiah) dari susur galur Raja David, yang kedatangannya adalah untuk menebus manusia dari dosa-dosa dilakukan Adam yakni "dosa asal" (*original sin*).

Perayaan Krismas pada lazimnya dirayakan banyak aliran dan mazhab gereja setiap 25 Disember. Namun beberapa gereja (Gereja Ortodoks, Gereja Koptik dan gereja-gereja Timur yang lain termasuk aliran tertentu di negara Mesir, Habsyah , Rusia dan sebagainya) menyambutnya pada 7 Januari disebabkan pengikutan sistem takwim yang berlainan (takwim Julius berbanding takwim Gregorius).

Adat resam moden perayaan ini termasuk pemberian hadiah, sambutan keagamaan di gereja, dan peragaan pelbagai hiasan, termasuk pokok Krismas, lampu hiasan, daun *mistletoe*, holi atau lakonan semula kelahiran Yesus (Anunciation). Santa Claus adalah merupakan tokoh mitos terkenal yang sering dikaitkan dengan adat memberi hadiah sempena Hari Krismas. Santa dipercayai merupakah hasil gabungan St. Nicholas dari Myra dan unsur-unsur Mitologi Nordic dengan mitologi Kristian, sementara penampilan modennya dipercayai hanya timbul pada abad ke-19.

Hari Krismas bukan sahaja disambut oleh penganut Kristian, bahkan juga oleh ramai orang yang bukan penganut agama ini sebagai salah satu perayaan kebudayaan yang berunsur sekular (keduniaan). Oleh kerana pemberian hadiah dan beberapa aspek lain perayaan ini melibatkan peningkatan kegiatan ekonomi antara orang Kristian dan bukan Kristian, maka Hari Krismas menjadi peristiwa utama bagi kebanyakan penggiat sektor peruncitan.

## Peristilahan

"Krismas" menyerap dari bahasa Inggeris: *Christmas* yang merupakan turunan dalam bahasa Inggeris lama iaitu ''Crīstesmæsse'' (dicatat seawal 1038) dan ''Cristes-messe'' (seawal 1131) yang bererti "misa Kristus", "Kristus" di sini merupakan gelaran untuk Yesus diserap dari Χριστός *Khrīstos* meminjam terjemah Ibrani: מָשִׁיחַ, rumi: *māšîaḥ* (bandingkan dengan kognat Arab: المسيح, rumi: *al-Masih*).

"Natal" pula diserap daripada Bahasa Portugis yang merupakan turunan Latin: *nātālis*, ia diakar daripada kata kerja *nāscor* yang bermaksud "melahirkan"; istilah ini lazim dikenali dalam kalangan orang Kristang serta cenderung dipakai dalam baku Indonesia berbanding baku Malaysia dan Singapura yang dipengaruhi bahasa Inggeris.

## Sejarah

Ortodoks Timur ikon kelahiran Kristus oleh Saint Andrei Rublev, abad ke-15
*Kelahiran Kristus*, ilustrasi zaman pertengahan daripada *Hortus deliciarum* of Herrad of Landsberg (abad ke-12)
*Pemujaan Para Gembala* (1622) oleh Gerard van Honthorst menggambarkan kelahiran Yesus
Urutan kelahiran yang termasuk dalam Injil Matius dan Lukas mendorong penulis Kristian awal untuk mencadangkan pelbagai tarikh untuk ulang tahun itu.. Walaupun tiada tarikh dinyatakan dalam injil, orang Kristian awal menghubungkan Yesus dengan Matahari melalui penggunaan frasa seperti "Matahari kebenaran."." Orang Rom menandakan solstis musim sejuk pada 25 Disember.

Sambutan Krismas yang pertama direkodkan adalah di Rom pada 25 Disember, 336 M. Pada abad ke-3, tarikh kelahiran menjadi subjek yang sangat menarik. Sekitar tahun 200 M, Clemens dari Alexandria menulis:

> Ada orang yang telah menentukan bukan sahaja tahun kelahiran Tuhan kita, tetapi juga hari; dan mereka mengatakan bahawa ia berlaku pada tahun ke-28 Augustus, dan pada hari ke-25 [bulan Mesir] Pachon [20 Mei] ... Selanjutnya, yang lain mengatakan bahawa Dia dilahirkan pada 24 atau 25 Pharmuthi [April 20 atau 21].
>
>

Krismas memainkan peranan dalam kontroversi Aria pada abad keempat. Selepas kontroversi ini berjalan, penonjolan percutian itu merosot selama beberapa abad. Perayaan itu mendapat perhatian semula selepas 800 apabila Charlemagne dinobatkan sebagai maharaja pada Hari Krismas.

Di England Puritan, Krismas diharamkan, dengan orang Puritan menganggapnya sebagai ciptaan Katolik dan juga mengaitkan hari itu dengan mabuk dan salah laku lain. Ia telah dipulihkan sebagai hari kelepasan undang-undang di England pada 1660 apabila undang-undang Puritan diisytiharkan terbatal dan tidak sah, tetapi ia tetap tidak bereputasi dalam fikiran sesetengah pihak. Pada awal abad ke-19, perayaan dan perkhidmatan Krismas menjadi meluas dengan kebangkitan Pergerakan Oxford di Gereja England yang menekankan kepentingan Krismas dalam agama Kristian dan amal kepada orang miskin, bersama dengan Washington Irving, Charles Dickens, dan pengarang lain menekankan keluarga, kanak-kanak, kebaikan hati, pemberian hadiah, dan Santa Claus (untuk Irving), atau Bapa Krismas (untuk Dickens).

### Penentuan tarikh perayaan

Kitab Perjanjian Baru tidak mencatat tarikh sebenar kelahiran Yesus. Sehinggalah abad ke-19, para penulis kitab Kristian selalu berhujah bahawa 25 Disember merupakan tarikh sebenar kelahiran Jesus. Bagaimanapun, tokoh sains terkemuka, Isaac Newton mendakwa tarikh Krismas telah dipilih agar bersempena dengan perayaan habisnya musim sejuk Rom kuno.Walaupun tarikh moden solstis itu jatuh pada 21 atau 22 Disember, namun orang Rom menandanya pada 25 Disember. Pada tahun 1889, Louis Duchesne berpendapat bahawa tarikh Krismas dikira sebagai sembilan bulan selepas 25 Mac, iaitu tarikh tradisi Jesus mula dikandung Maria. Orang Kristian awal percaya bahawa Jesus disalib pada 25 Mac, tarikh ekuinoks musim bunga mengikut takwim Rom. Pendapat Kebangkitan Yesus berlaku pada tarikh yang sama dengan hari kewafatan Jesus selaras dengan kepercayaan Yahudi bahawa seorang nabi mati apabila berusia kamiran. 9 bulan sebelum Krismas, disambut pula Pesta Khabar Malaikat Kepada Maria.

Mozek Jesus Christ yang digambarkan sebagai Sol, tuhan Matahari, di Mausoleum M di nekropolis pra-abad ke-4 di bawah Basilika St. Peter di Rom, bernama *Christo Sole* (Kristus Sang Suria) dan bertarikh penghujung abad ke-3 oleh ahli arkeologi Itali.
### Dies Natalis Solis Invicti

Hermann Usener, pada tahun 1899, menyatakan bahawa tarikh hari Krismas diambil dari suatu pesta orang Rom, Sol Invictus. Beliau mengatakan, Gereja pada masa itu mengambil tindakan demikian supaya penyembah berhala Rom pada masa itu akan menganut agama Kristian, tetapi pada masa yang sama dapat mengekalkan tradisi mereka. *Dies Natalis Solis Invicti*, "Kelahiran Dewa Matahari," disambut pada 25 Disember. Gelaran pesta tersebut, Sol Invictus, menyebabkan dewa-dewa matahari disembah, yang mana ianya termasuklah dewa Elah-Gabal, dewa matahari Syria; Sol, dewa maharaja Aurelia (AD 270–274); dan Mithras, dewa tentera dalam mitologi Parsi. Maharaja Elagabalus (218–222) memperkenalkan pesta tersebut dan menjadi popular semasa pemerintahan Aurelia, yang menjadikan pesta tersebut sebagai cuti umum.Berdasarkan teori ini, ketika era pemerintahan Constantine (306-337), penulis Kristian mengasimilasikan pesta sambutan 25 Disember ini dengan sambutan kelahiran Jesus, lalu membuat analogi sama bahawa Jesus sebagai "sang matahari yang benar" seperti yang tercatat dalam Malachi 4:2Template:Bibleverse with invalid book (*Sol Iustitiae*).

## Sambutan

Hari Krismas disambut sebagai perayaan utama dan cuti umum di kebanyakan negara di dunia, termasuk yang majoriti penduduknya bukan penganut Kristian. Krismas disambut di negara bukan Kristian kerana diperkenalkan oleh bekas penjajah, diduduki oleh kelompok minoriti Kristian atau menerima pengaruh budaya asing.

Walaupun kebanyakan negara menyambut Krismas pada 25 Disember setiap tahun, namun sesetengah gereja di Rusia, Georgia, Mesir, Armenia, Ukraine dan Serbia menyambutnya pada 7 Januari kerana mengikut kalendar Julius yang tarikh 25 Disembernya jatuh pada 7 Januari dalam kalendar Gregory.

Di seluruh dunia, sambutan Krismas diraih dalam pelbagai bentuk, dicerminkan oleh kepelbagaian budaya dan tradisi sesebuah negara. Negara-negara yang hangat menyambut Krismas walaupun bilangan penduduk Kristian yang kecil seperti Jepun, telah menerima kebanyakan aspek-aspek sekular dalam sambutan Krismas seperti bertukar hadiah, hiasan lampu dan pokok Krismas.

### Tradisi Gereja

Lakon pentas "kelahiran Jesus" di Jerman
Sambutan Hari Krismas sangat penting bagi gereja, iaitu sewaktu untuk mengadakan upacara atau majlis sambutan istimewa. Berikut ialah cara-cara Krismas disambut di gereja.

#### Paparan kelahiran Jesus Christ

Kebanyakan gereja mengamalkan adat memaparkan babak kelahiran Jesus. Dimulai oleh St. Francis dari Asissi pada abad ke-13, tradisi yang berasal dari Itali ini diperluaskan ke banyak negara lain.

Babak kelahiran ini dipaparkan dalam bentuk patung sebesar saiz manusia, ataupun sekecil kotak mancis, diperbuat dari pelbagai bahan termasuk kayu, tembikar, kertas, kain, jerami, dan logam yang berwarna-warni.

An Advent wreath on the Second Sunday in Advent
#### Lingkaran Adven

Lingkaran Adven (Kedatangan) (*Advent wreath*) ialah selingkaran daun-daun pain, ivy dan holi, (atau menggunakan sirih - jika tiada) dengan lima batang lilin, berwarna ungu, meraj jambu dan Lilin Putih besar, di dalamnya yang digantung di dalam gereja. Lilin-lilin ini dinyalakan pada setiap Ahad pada musim Adven, dan lilin di tengah dinyalakan pada pagi Hari Krismas. Gereja akan selalu dihiasi dengan dahan dan daun hijau, di samping juga dimasukkan pohon Krismas pada minggu adven ketiga.

#### Pembacaan kitab

Pada hari Krismas, diadakan sesi pembacaan kitab yang menceritakan kisah kelahiran Jesus yang terkandung di dalam kitab Bible, di samping bacaan-bacaan suci lain yang mengisahkan tentang bahaya kerakusan hawa nafsu manusia, dan mengenai datangnya Penyelamat (Messiah) yang telah dijanjikan oleh Tuhan kepada bangsa manusia.

#### Karol

Kebanyakan gereja juga mengamalkan upacara nyanyian karol yang dipersembahkan di dalam suasana nyalaan lilin, kebanyakannya melibatkan nyanyian atau bacaan suci Al-Kitab oleh koir dan juga para penganut yang taat. Karol juga boleh dibuat secara rumah ke rumah dengan membawa lagu-lagu Adven dan Natal serta dibuat secara siaran langsung seperti yang berlaku di kebanyakkan gereja di seluruh negara pada musim pandemik Covid-19.

### Sambutan awam dan komersil

Sebatang pokok Krismas gergasi di Lisbon, Portugal
Kawasan sekitar bandaraya sentiasa dihias indah untuk menyambut Krismas, termasuk menggantung sepanduk, panji-panji dan lampu berwarna-warni pada dinding bangunan, tiang-tiang lampu, dan pokok-pokok di sekeliling bangunan. Banyak juga bandaraya besar yang meletakkan sepohon pokok Krismas di tempat-tempat awam, seperti di Trafalgar Square di London, Times Square di New York dan Martin Place di Sydney. Tidak lupa juga kegiatan amal untuk menyeru warga kota agar menyalurkan sumbangan kepada golongan yang kurang bernasib baik.

Waktu perniagaan kedai dan pusat beli-belah dilanjutkan sebelum hari Krismas agar orang ramai diberi lebih banyak masa bagi membeli juadah makanan dan hadiah-hadiah Krismas. Tingkap kedai sentiasa dihias babak kelahiran Jesus, termasuk di gedung membeli-belah besar yang mampu menyediakan babak animasi untuk menghiburkan kanak-kanak. Gedung beli-belah besar juga menyediakan seorang pelakon watak Santa Claus yang duduk di atas kerusi besarnya untuk mendengar permintaan kanak-kanak pada hari Krismas, di samping bergambar bersama para pengunjung.

Pasar Krismas di Dresden, Jerman.
Perarakan, hiburan jalanan dan konsert Krismas juga diadakan di bandar raya. Sesetengah pekan mengadakan tradisi nyanyian karol oleh kumpulan koir dan persembahan penghibur ternama di dewan perbandaran atau di kawasan luar bangunan.

### Sambutan seisi keluarga

Sebuah keluarga berhibur sempena Krismas.
Krismas merupakan hari untuk bersantai bersama sanak saudara yang tinggal berjauhan, bertemu semula untuk bertukar-tukar hadiah, berkongsi kebahagiaan hidup dan untuk bersuka ria. Ada juga yang menyertai perarakan menyanyikan karol dari rumah ke rumah. Seperti juga gereja dan tempat awam, rumah kediaman juga wajib dihiasi indah sempena sambutan Krismas, dengan gantungan rimbunan daun kehijauan pada dinding-dinding, pohon Krismas di ruang tamu dan gantungan stoking merah besar pada tempat pendiangan api.

#### Pokok Krismas

Tradisi menghias pohon Krismas berasal dari negara Jerman. Selalunya pokok malar hijau menjadi pilihan, khususnya pokok fir yang tidak gugur daunnya atau pudar wanginya, dibeli dari dusun atau ditebang dari hutan, namun adakalanya pokok buatan menjadi pilihan.

## Rujukan

## Lihat juga

* Hari Para Orang Kudus

## Pautan luar

* Christmas di Curlie
* (Inggeris) Video Perayaan Natal
* (Melayu)